TPOLY พุ่งแรง 8% หลังคว้างานก่อสร้าง “เซ็นทรัล นครสวรรค์” ดันแบ็กล็อกแน่น 3.5 พันล้าน
TPOLY พุ่งแรง 8% หลังคว้างานก่อสร้าง "เซ็นทรัล นครสวรรค์" มูลค่า 825 ล้าน ดันแบ็กล็อกแน่น 3.5 พันล้าน ทยอยรับรู้รายได้ในปีนี้ พร้อมลุยประมูลงานรัฐ-เอกชนต่อเนื่อง หนุนผลงานปี 66 เติบโตโดดเด่น
TPOLY พุ่งแรง 8% หลังคว้างานก่อสร้าง "เซ็นทรัล นครสวรรค์" มูลค่า 825 ล้าน ดันแบ็กล็อกแน่น 3.5 พันล้าน ทยอยรับรู้รายได้ในปีนี้
26 ม.ค. 2566

ผู้สื่อข่าวรายงานว่า วันนี้(26 ม.ค.66) ราคาหุ้นบริษัท ไทยโพลีคอนส์ จำกัด (มหาชน) หรือ TPOLY ณ เวลา 10:23 น. อยู่ที่ระดับ 1.53 บาท บวก 0.11 บาท หรือ 7.75% ราคาสูงสุด 1.68 บาท ราคาต่ำสุด 1.51 บาท ด้วยมูลค่าซื้อขาย 16.37 ล้านบาท

ด้านนายปฐมพล สาวทรัพย์ ประธานเจ้าหน้าที่บริหารและกรรมการผู้จัดการใหญ่ TPOLY เปิดเผยว่า บริษัทฯ ได้รับงานก่อสร้างใหม่ “โครงการก่อสร้างเซ็นทรัล นครสวรรค์” เป็นงานก่อสร้างห้างสรรพสินค้า อาคาร คสล.4 ชั้น ชั้นใต้ดิน 1 ชั้น ชั้นดาดฟ้า 1 ชั้น ซึ่งเป็นโครงการของ บริษัท เซ็นทรัลพัฒนา จำกัด (มหาชน) มูลค่าโครงการ 825 ล้านบาท (ราคารวมภาษีมูลค่าเพิ่ม) ระยะเวลาก่อสร้าง 13 เดือน
“การที่บริษัทฯ ได้รับงานใหม่ในครั้งนี้ สะท้อนให้เห็นถึงความเชื่อมั่นของลูกค้าที่มีต่อบริษัทฯ ซึ่งเรามุ่งมั่นในการก่อสร้างงานโดยใช้นวัตกรรมและเทคโนโลยีใหม่ๆ พร้อมทั้งพัฒนาคุณภาพแรงงานอยู่เสมอ เพื่อให้ได้งานที่มีคุณภาพ สามารถส่งมอบงานได้ตามกำหนดและการรับงานในครั้งนี้ ทำให้มีมูลค่างานในมือรอรับรู้รายได้ (Backlog) พุ่งแตะกว่า 3,500 ล้านบาท โดยจะทยอยรับรู้รายได้ต่อเนื่องตั้งแต่ปีนี้เป็นต้นไป”
ประธานเจ้าหน้าที่บริหาร TPOLY กล่าวถึงแผนการดำเนินธุรกิจในปี 2566 บริษัทฯ จะเข้าประมูลงานใหม่ ทั้งภาครัฐและเอกชนอย่างต่อเนื่อง ซึ่งเป็นงานที่บริษัทฯ มีความเชี่ยวชาญและมีประสบการณ์ พร้อมทั้ง มุ่งเน้นงานก่อสร้างที่สามารถทำกำไรได้สูง โดยตั้งเป้าหมายการมีสัดส่วนรายได้จากงานก่อสร้างของเอกชน 60% และภาครัฐ 40% และมั่นใจว่า จะเป็นส่วนสำคัญที่ช่วยสนับสนุนให้ผลงานปีนี้เติบโตตามเป้าหมายที่วางไว้ได้ และสามารถสร้างผลตอบแทนที่ดีให้กับผู้ถือหุ้นได้ในระยะยาว